erhwenkuo/poetry-chinese-zhtw huggingface dataset:
水調歌頭
作者：李曾伯（宋）

幻出廣寒境，羅襪淨無塵。素娥風格分明，玉骨水為神。手攬清光盈掬，眼看山河一色，閱盡古今人。對影且長嘯，一酌甕頭春。千萬頃，琉璃色，楚天清。庾樓袁舫何事，汩汩主和賓。但見老蟾無恙，不管鏡圓鉤闕，寒暑任相更。此夕幸無雨，何惜放顏醺。
水調歌頭
作者：李曾伯（宋）

碾就一輪玉，掃盡四邊塵。白乎不涅不磷，千古此丰神。領略常娥體態，寂寞謫仙材調，四海豈無人。安得金丹訣，長駐玉顏春。鏡圓明，冰樣潔，水來清。良宵難值如許，何惜且留賓。擬喚桓伊三弄，影轉畫簷西畔，鐘鼓趣殘更。肺腑盡霜雪，麴糵不能醺。
水調歌頭
作者：李曾伯（宋）

久欲乘槎去，間闊幾仙塵。乾坤炯炯不夜，造化抑何神。誰道二分無賴，到處一輪都滿，天未始私人。今夕果何夕，非夏亦非春。風露下，明作哲，聖之清。紛紛浮世代謝，燕客與鴻賓。歡恨離愁盡掃，謝賦鮑詩高束，一枕聽嚴更。爾自屋樑落，吾已醉醺醺。
水調歌頭
作者：李曾伯（宋）

薄酒長亭別，飽飯故園歸。兩年婉婉席上，甘苦每同之。騄驥群中獨步，糜鹿興前不瞬，孰可與爭馳。力挽不能寸，健翮遽斜飛。經營事，艱難狀，老天知。區區塞馬得失，一笑付觀棋。用則風雲萬里，不用煙霞一壑，兩鬢未應絲。回首烏檣外，鷗鳥自忘機。
水調歌頭
作者：李曾伯（宋）

壁壘壯西塞，形勢古州來。九重廟算經遠，邊隙肯輕開。整頓金城千仞，遮護風寒數處，蛇豕敢當哉。惆悵倚長劍，掃未盡煙埃。騎連營，橋列柵，木成排。老酋魚釜視我，孰與障吾淮。橫槊衝圍四出，北府牢之何勇，新進喜多才。老子何歸矣，擊壤樂春臺。
水調歌頭
作者：李曾伯（宋）

棗頰上秋色，朔漠寇南來。斧螗蜂蝟棼集，腥霧掃難開。細看眼前局面，驚落人間匕箸，砥柱者誰哉。熊虎賈餘勇，弧兔等輕埃。炮雷轟，戈日耀，陣雲排。不圖風定波息，談笑靜長淮。休詫穿楊妙手，乘早鬧藍抽腳，誰拙又誰才。束起樓蘭劍，歸釣子陵臺。
水調歌頭
作者：李曾伯（宋）

壯志小鵬背，萬里欲乘風。馬瘏裘敝，老來無復舊遊重。楚尾吳頭蜀口，三十載間陳跡，袞袞水之東。休說射鵰手，且學釣漁翁。奚為者，聊爾耳，此山中。壺觴自引，不妨換羽與移宮。蓬矢桑弧何事，朝菌大椿皆分，識破色俱空。掬潤弄明月，長嘯倚青松。
水調歌頭
作者：李曾伯（宋）

鴻雁未應到，可怪此番風。木犀天氣，何事爽逼夾衣重。長記呼韓塞下，每向飛廉聲裡，佔見馬蹄東。今日閉門睡，都不管山翁。李北平，班定遠，魏雲中。紛紛成敗，任取勳業紀南宮。幸得明朝無雨，定是中宵有月，莫放酒尊空。起舞弄庭葉，清影伴巖松。
水調歌頭
作者：李曾伯（宋）

一番蓼花雨，幾陣桂枝風。杖藜多暇，準擬同醉小山重。底事阮郎清致，苦託休文瘦損，咫尺阻西東。秋色浩如許，豈可欠詩翁。門前事，都莫問，付杯中。紛紛蠻觸等耳，富貴大槐宮。何惜振衣而起，相與憑欄一笑，抵掌共談空。佳客儻不至，推枕臥雲松。
水調歌頭
作者：李曾伯（宋）

締好恨不早，覿面雅相志。璇星樓上，一見天產此英奇。功在淮梁砥柱，政藹漢扶襦褲，僅借寇恂期。懊惱劍花冷，手欲鱠鯨鯢。濡須塢，咽喉地，腹心誰。公其攬轡憑軾，勳業笑談為。貫索旄頭息焰，斗極泰階動色，歸佐太平基。客有問僕者，只說在漁磯。
水調歌頭
作者：李曾伯（宋）

之子問行役，火傘正當天。酷哉幾可炙手，流汗滿襟沾。僕僕長亭古道，人在竹輿何似，甑釜受蒸煎。帝憫蒼生熱，敕下九龍淵。命豐隆，驅屏翳，起蜚廉。神工一炊黍頃，爽氣遍垓埏。洗滌山河塵土，轉作清涼境界，物類舉醒然。稽首謝天賜，伸腳快宵眠。
水調歌頭
作者：李曾伯（宋）

君莫厭行役，易爾此非難。人情無已，久陰憂潦霽憂乾。借得庭軒一榻，忘卻徵塗炎暑，小駐瀹龍團。世路任渠險，襟抱五湖寬。嘆平生，環轍跡，已蒼顏。梅花雪片萬里，奚又縶南冠。應是江山好處，猶待推排老眼，天未許休官。莫憶故園竹，日日報平安。
水調歌頭
作者：李曾伯（宋）

喬木老盤谷，仙李盛峨岷。參橫井轉，月邊猶賴有長庚。傳得丹溪正派，更是平庵宅相，夷路早蜚英。十載星沙幕，一片玉壺冰。題輿了，千萬裡，盡雲津。渚宮小駐，不妨談笑對秋城。西去憑熊駕駟，東下握蘭持橐，袞袞看崢嶸。願借鷲峰桂，歲以壽金觥。
水調歌頭
作者：李曾伯（宋）

萬里淨無翳，一鏡獨當天。老蟾痴兔頑甚，閱世幾何年。任爾炎涼千變，不改山河一色，爽氣逼人寒。何必乘槎去，直到鬥牛間。嘆常娥，元不嫁，只孤眠。古今遺恨，不能長似此宵圓。我有竹溪茅舍，辦取金風玉露，一笑四並全。細和坡仙句，低唱教嬋娟。
滿江紅
作者：李曾伯（宋）

鎮日山行，人倦也、馬還無力。遊歷處，總堪圖畫，足供吟筆。澗水綠中聲漱玉，嶺雲白外光浮碧。信野花、啼鳥一般春，今方識。真可羨，林泉客。真可嘆，塵埃役。想希夷冷笑，我曹蹤跡。七十二峰神物境，幾千萬壑仙人室。待身名、辦了卻歸來，相尋覓。
滿江紅
作者：李曾伯（宋）

袞袞青春，都只恁、堂堂過了。才解得，一分春思，一分春惱。兒態尚眠庭院柳，夢魂已入池塘草。問不知、春意到花梢，深多少。花正似，人人小。人應似，年年好。奈吳帆望斷，秦關聲杳。不恨碧雲遮雁絕，只愁紅雨催鶯老。最苦是、茅店月明時，雞聲曉。
滿江紅
作者：李曾伯（宋）

天顧坤維，煩紫氣、來從南鬥。鞭才定，匆匆塞上，詠薇吟柳。少借日邊霖雨望，教知天下風雲手。聽吾民、爭說近年無，前朝有。平安夜，舒長晝。笳鼓靜，笙歌奏。記西湖五月，藕花時候。待把雁門冠帶了，歸來麟閣丹青舊。放蜀山、萬點入樽罍，為君壽。
滿江紅
作者：李曾伯（宋）

姑射山人，仙去後、唯存標格。猶賴有、墨池老手，草玄能白。留得歲寒風骨在，豈煩造化栽培力。有世間、肉眼莫教看，非渠識。元不夜，枝何月。元未臘，花何雪。最孤高不受，多情輕折。只有暗香天靳予，黃金作指難為術。更若將、解語付真真，空成色。
滿江紅
作者：李曾伯（宋）

老去生涯，都付與、一丘一壑。功名事，慚非好手，幾逢危著。走馬鬥雞年少趣，椎牛釃酒軍中樂。到而今、渾似夢中看，休休莫。江湖路，西風惡。霄漢志，秋雲薄。更那堪州鐵，鑄成重錯。當貴買臣毋足羨，知非伯玉真能覺。問心期、應有海翁鷗，山人鶴。
滿江紅
作者：李曾伯（宋）

竹馬同遊，平生志、相期霄壑。今老矣，儒冠寧誤，戎妝徒著。捲起鯨鯢江海事，放教禽鳥山林樂。問尚堪、舞劍渡河無，公應莫。粟可飯，衣從惡。秫可酒，茶勝薄。但此身長健，老天不錯。竹院晝閒參內景，蒲團夜坐披圓覺。願此生、無愧北山猿，西湖鶴。
滿江紅
作者：李曾伯（宋）

小小池亭，彷彿似、洛川巖壑。天付與、老身遊戲，餘生吃著。剩喜酒能消思慮，翻疑書解妨人樂。聽雨翁、白雪寄新詞，愁言莫。毋自嘆，蒿萊惡。甘自味，齏鹽薄。對亂花叢竹，翠紅交錯。元亮悅聞親友話，羲之常恐兒曹覺。望碧雲、休憶女乘鸞，人騎鶴。
滿江紅
作者：李曾伯（宋）

既作閒人，便應付、此身溝壑。不應更，將愁半點，寸心中著。責子淵明徒自苦，憂君範老何時樂。縱一嘲、一詠欲奚為，何如莫。不自鄙，葵蔬惡。還肯薦，茅柴薄。任侯門海陸，雜陳珍錯。有暇盍聯車騎過，相忘勿遣詩情覺。怕家僮、無處買蓴鱸，烹琴鶴。
賀新郎
作者：李曾伯（宋）

萬里歸朝去。倚江亭、綠波碧色，一川晴絮。贏得威名留草木，玉壘雪山高處。未應減、平淮裴度。見說金甌書字久，待公來、便作商巖雨。休望卻，蜀都賦。旌旗回首春城暮。聽檣頭、飛燕似把，人情低訴。兩兩三三鷗鷺裡，拍拍船兒一羽。算惟有、清芬載取。百萬人家兒樣戀，恨柳風、不為留連住。離夢繞，沙堤路。
賀新郎
作者：李曾伯（宋）

滿酌荊州酒。望萊庭、斑衣拜祝，俾吾親壽。玉水雪樓遊宦地，近訪甘棠依舊。逢父老、頌聲盈口。爭道蜀邊勞數載，也真宜、略畔雲橫岫。小兒輩，任成否。東皋十月梅開後。想親朋、團欒一笑，從容觴豆。塞上弓刀成底事，不過腰金如鬥。算不直、淵明株柳。只恐鯨鯢無計取，更須煩、綠野持竿手。看勳業，國長久。
賀新郎
作者：李曾伯（宋）

將謂霏微雨。恍朝來、虛簷生白，寒侵冒絮。擬和鹽花凌謝韞，巧思翻成金注。誰寄我、雪車冰柱。釀熟羊羔爐擁獸，羨畫樓、金帳調宮羽。人應共，迴風舞。圍場校獵淮雲暮。記當時、銀盃縞帶，網禽罝兔。老去不禁鞍馬力，獨對愁吟似甫。問一棹、剡溪何處。願與鐵衣春解戍，把梁園、舊話供兒語。孤梅外，夢魂度。
賀新郎
作者：李曾伯（宋）

才過黃花雨。問長堤、依依萬柳，未春何絮。一目河山銀幻出，驚詫夜光流注。巍觀矗、玉為雲柱。風捲寒廬迷過雁，渺滄波、莫認沙鷗羽。千萬蝶，空中舞。霸橋寂寞前溪暮。聳詩肩、霜裘擁貉，月毫揮兔。記得梅奴曾索笑，解珮如逢交甫。今孤壘、寒煙深處。休說鵝池平蔡事，慶新年、一稔歡相語。持大白，勿虛度。
賀新郎
作者：李曾伯（宋）

幸得閒中趣。問何為、倏逾桂嶺，重來荊渚。喚醒門前弧矢夢，鉤月相輝初度。謾羞聽、軍中鼙鼓。馬上弓刀成底事，僅平明、旆入襄州去。能不愧，古羊杜。此身何以酬明主。悵新來、鬢毛添白，衰容如許。三萬貔貅齊賈勇，好為一清狐兔。看柳色、大堤如故。世事付之杯酒外，那棋邊、得失都休語。來共看，雁兒舞。
念奴嬌
作者：李曾伯（宋）

黃梅過雨，望隔林、一縷長煙浮碧。亟擁徵鞍尋午夢，臥看青山排闥。掃戶風清，拂簷雲淡，爽氣生蕭發。黃粱驚覺，子規枝上啼徹。堪羨麥熟蠶成，酒香雞嫩，風味農家別。幸有住山供活計，何苦江湖南北。菊老陶園，瓜荒邵圃，空負干時策。洛陽三頃，勝如金印六國。
念奴嬌
作者：李曾伯（宋）

平生宦海，是幾番風雨，幾番霜雪。綠野來歸身強健，鏡裡微添華髮。劍束床頭，書尋架上，富貴輕於葉。南坡石竹，年來尤更清絕。好是梅塢松關，對湘溪一曲，翠屏千疊。柱杖籃輿詩卷裡，尚小東山勳業。只恐鷗盟，難望鶴怨，未是閒時節。片雲收卻，照人依舊明月。
念奴嬌
作者：李曾伯（宋）

雲胡不喜。得抽腳籃中，安身局外。世路風濤都歷遍，幾度眉攢心碎。八尺藤床，二升粟飯，方寸恢餘地。翻雲覆雨，從伊造物兒戲。不見刻木牽絲，雞皮鶴髮，弄罷寂無事。隨分風光堪領略，聊放疏狂些子。劉項雌雄，蹠顏修短，無彼亦無此。茅簷高臥，不知春到花底。
念奴嬌
作者：李曾伯（宋）

浮生如寄，嘆征塵驅我，擔簦西去。煙障雲屏相迎送，幾幅鵝溪縑素。揮汗流金，飲冰漱玉，桃葉呼前渡。若將有意，道傍一鷺延佇。細讀壁上龍蛇，太丘筆在，更著茶玻句。樽酒十年今白髮，不改江流東注。勝概難逢，旅懷易動，信美非吾土。恨無六翮，長風萬里高舉。
滿庭芳
作者：李曾伯（宋）

浪拍金鰲，春浮鐵甕，氣清天朗如秋。江皋無事，飛蓋強追遊。萬頃蒲萄光裡，風檣共、塔影悠悠。人間事，年華似擲，一水與俱流。綢繆。千古恨，紛紛離合，晉宋曹劉。望長安何處，落照西頭。往事蒼苔陳跡，夷吾在、吾屬何愁。清樽畔，誰能為我，一曲舞梁州。
滿庭芳
作者：李曾伯（宋）

山接平蕪，煙橫遠墅，修眉淡抹晴妝。菊梅交際，天未十分霜。幾許無窮秋思，空凝佇、衰柳斜陽。溪頭路，黃蘆一片，鳧雁兩三行。平章。風景似，畫圖一幅，著我徜徉。山中無事，聊爾適吾狂。不用登臨感慨，青帘外、新酒堪嘗。何為者，東家宋玉，千古嘆淒涼。
瑞鶴仙
作者：李曾伯（宋）

百年過半也。悵壯心零落，鬢星星也。風兒漸涼也。近中秋月兒，又初生也。田園暇也。矍鑠哉、是翁也。記當時，弧矢垂門，孤負四方誌也。休也。牙籤插架，玉帳持麾，總成非也。浮生夢也。皇皇欲、奚為也。趁身閒、隨分粗衣淡飯，一笑又何妨也。問神仙，底處蓬萊，醉鄉是也。
喜遷鶯
作者：李曾伯（宋）

輕雲暮卷，望澄空如水，千里一碧。菱鏡冰懸，桂輪玉碾，喜見中原秋色。老蟾炯炯無翳，閱盡塵寰今夕。堪恨處，度霓裳曾到，長生宮闕。坐客。休嘆息。看此清光，天豈限南北。便好乘風，為持玉斧，修取山河如一。西湖舊時花草，會遣孀娥重識。從今去，舉太平玩事，長如今夕。
聲聲慢
作者：李曾伯（宋）

紅綃剪就，絳蠟熔成，天然一種仙姿。竹外家風，淒涼儉薄為宜。東君苦憐消瘦，強教伊、傅粉勻脂。較量盡，勝夭桃輕俗，繁杏粗肥。好是新妝雅態，對疏蟾淡淡，薄霧霏霏。迥出紅塵，輕盈玉骨冰肌。猶嫌汙人顏色，誰雲似、虢國娥眉。香韻別，怕滿園、蜂蝶未知。
聲聲慢
作者：李曾伯（宋）

修潔孤高，凌霜傲雪，瀟然塵外丰姿。一白無瑕，玉堂茅舍俱宜。飄飄羽衣縞袂，都不染、富貴膏脂。調羹事，看水邊清瘦，雨後紅肥。偏愛春工尚淺，向南枝信透，東閣香霏。翠袖猶寒，不禁弱質柔肌。渾如故人邂逅，聊相與、一笑開眉。歸去晚，任簾櫳、深閉未知。
青玉案
作者：李曾伯（宋）

棲鴉啼破煙林暝。把旅夢、俄驚醒。猛拍徵鞍登小嶺。峰迴路轉，月明人靜，幻出清涼境。馬蹄踏碎瓊瑤影。任露壓巾紗未忺整。貪看前山雲隱隱。翠微深處，有人家否，試擊柴扃問。
青玉案
作者：李曾伯（宋）

去年曾借梅為壽。轉眼垂弧小春又。一笑巡簷清影瘦。雪邊聊且，收香藏白，少俟融和透。新來東閣高吟就。金鼎家聲自依舊。喚取玉妃重舉酒。百花頭上，一枝芳信，終屬東君手。
好事近
作者：李曾伯（宋）

春在粉牆西，牆裡不知春色。惟有桃花一樹，似故園曾識。晚來攜客上南樓，山外又山隔。準擬清明何處，問東風知得。
柳梢青
作者：李曾伯（宋）

萬里青天，西來後我，先我東歸。夜月鞭籌，春風幕府，鶚薦爭推。杯行到手休辭。道秋菊、春蘭有時。若到松江，莫驚鷗鷺，記取坡詞。
虞美人
作者：李曾伯（宋）

韶華只隔窗兒外。病起昏於醉。花開花落總相忘。惟有夢隨胡蝶、趁春忙。故園芳草應如舊。只恨人消瘦。擬憑飛燕語歸期。拼卻牡丹開了、有酴縻。
減字木蘭花
作者：李曾伯（宋）

無可不可。還你天公還我我。味觸聲香。盡付莊周蝶滿床。謾天不過。留取心機休用破。淨幾明窗。樂取閒中日月長。
減字木蘭花
作者：李曾伯（宋）

如何則可。我亦不知其謂我。隱几焚香。對酒一壺書一床。知仁觀過。渾沌翻憐誰鑿破。寄傲南窗。堪羨淵明滋味長。
西江月
作者：李曾伯（宋）

不暖不寒天氣，無思無慮山人。竹窗時聽野禽鳴。更有松風成韻。竟日蒲團打坐，有時藜杖閒行。呼童開酒薦杯羹。欲睡攜書就枕。
西江月
作者：李曾伯（宋）

排遣新寒有酒，追尋舊隱無人。四山朔吹又冬鳴。吹送午鍾餘韻。過眼霜高木落，寄心月駛雲行。歸歟閉戶飽藜羹。世事華胥一枕。
糖多令・唐多令
作者：李曾伯（宋）

楓荻響颼颼。長江六月秋。二十年、重到沙頭。城郭人民那似舊，曾識面、兩三鷗。落日且登樓。英雄休涕流。望黃旗、王氣東浮。借問煙蕪蒼莽處，還莫是、古襄州。
點絳唇
作者：李曾伯（宋）

懶上巍樓，楚江一望天無際。漫遊萍寄。莫挽東流水。一片秋光，直到山陰裡。人還記。戍邊歸未。更憶鱸魚美。
摸魚兒
作者：李曾伯（宋）

趁西風、且登黃鶴，揮豪先奏秋賦。燕山桂種清分在，人物翩翩如許。堪羨處。長安近、蟾宮相繼金閨步。佳哉盛舉。看精淬龍泉，厚培鵬背，自此要津去。荊州事，多幸鄉情相予。幾番燈柝棋墅。轉頭江闊輕帆速，夢入吳松鷗鷺。君記取。舊王粲、曾言信美非吾土。故人相語。為細數艱難，滿頭雪白，無奈戌邊苦。
摸魚兒
作者：李曾伯（宋）

對垂弧、引觴一笑，淒涼薄分天氣。丁年馳騖弓刀後，報國孤忠自許。堪嘆處。今老矣，強顏猶踵邯鄲步。安能遠舉。謾目送徵鴻，夢勞胡蝶，無計便歸去。清閒祿，舊說天公靳予。何時松菊村墅。生非燕頷鳶肩相，豈是觚稜鵷鷺。收拾取。休直似、文淵定遠空懷土。阿戎可語。待乞得身還，屏伊世累，甘受作詩苦。
朝中措
作者：李曾伯（宋）

少年隨分賦鸚洲。得意桂花秋。今日送君行色，夢和月到南樓。材名仲父，辭華季子，香滿南州。勉力中流擊楫，直須連釣鰲頭。
齊天樂
作者：李曾伯（宋）

少年塞上秋來早，昴街尚餘芒曜。舉目關河，驚心弧矢，顧我豈堪戎纛。幾番鳳誥。愧保障何功，恩隆旒藻。笑指呼鷹，露花菸草憶劉表。頭顱如許相與，歲寒猶賴有，白髮公道。對月懷人，臨風訪古，往事淒涼難考。何時是了。莫馳志伊吾，貪名清廟。松菊歸來，稽山招此老。
八聲甘州
作者：李曾伯（宋）

正蓴鱸佳夢繞吳鄉，牙檣忍輕離。向仲宣樓上，憑高舉酒，幾共燈棋。曾記少陵留詠，出幕合持麾。飛蓋長安去，華貫平躋。好是倚門迎笑，恰野堂雲壑，菊後梅時。慶鳳雛新長，攜手奉萊衣。撫孤松、絕勝細柳，念徵人、徒老玉關西。歸來也，幅巾藜杖，辦取追隨。
八聲甘州
作者：李曾伯（宋）

領青油車騎出郊坰，來遊晉龍山。喜水天澄霽，稻畦鐮淨，榆塞戈閒。登高謾酬佳節，一笑破蒼顏。剩泛茱萸菊，杯莫留殘。休說參軍往事，意當時凝眺，不到長安。賴座間小異，豪氣眇塵寰。到如今、祗成佳話，記封姨、曾薦眾賓歡。吾曹事，有如此酒，要共彈冠。
八聲甘州
作者：李曾伯（宋）

悵浮生、俯仰跡成空，依然此江山。對秋容如畫，天長雁度，水闊鷗閒。追遊未甘老態，憑酒借紅顏。歸騎斜陽外，柳老荷殘。幸對黃花時節，喜賓朋晤語，烽火平安。僅風巾一笑，名尚滿人寰。要流芳、相期千載，肯區區、徒戀片時歡。姑聊爾，招呼楚調，慰藉南冠。
滿庭芳
作者：李曾伯（宋）

八足橫戈，一身衷甲，將軍致爾來前。呼僮解縛，亟薦澤虞鮮。族類橫行草地，今駢首、鼎鑊連連。荊江上，不圖霜後，風味似吳天。晴川。千里外，分甘遺遠，多謝勤拳。對香棖新酒，一洗腥羶。慰我吟情歸思，都忘卻、張孟鱸鯿。持螯了，老饕作賦，佳話楚鄉傳。
哨遍
作者：李曾伯（宋）

大塊賦形，皇覽揆予，俾爾昌而壽。嗟壯遊。歲月老徵裘。向秋來、頓如蒲柳。桂開又。鱸蓴蟹橙正美，故人應憶傳杯手。想薜荔巖巒，梧桐庭院，當時風景依舊。對斜陽、極目倚危樓。問一舸、何時過吳頭。乘下澤車，戴華陽巾，錦衣遊晝。猶。客有名流。交情金石襟期厚。雙湖煙艇裡，劍鋒紫氣衝鬥。剩妙墨淋漓，清歌發越，未應獨步詩千首。待掛了衣冠，來尋杖履，陪君此樂須有。到如今、不願酒泉侯。願生入、玉門早歸休。任遠人、從問安否。梁園賓客雖富。誰出相如右。相逢身健，時平無事，是處溪山明秀。與君舉斝若為酬。有年年、人月長久。
水龍吟
作者：李曾伯（宋）

黃旗吉語飛來，胡兒已落將軍手。吾皇神武，一新城郭，斷謨天授。鐵騎才臨，雕戈競逐，擊蛇先首。快風驅雨洗，江空谷靜，淮淝上、似之否。此事老臣何有。想捷傳、延英方晝。玉顏應笑，金甌堪保，賀聲交口。吾責免夫，吾歸可矣，蕭然一叟。把功名，分付諸公，聊自嘗酒盈鬥。
水龍吟
作者：李曾伯（宋）

荊州咫尺神州，幾番得失孫劉手。山河天險，東南牖戶，鉞何輕授。淚落碑存，鶴歸城是，不堪回首。喜大堤草色，鎮長春在，羊與陸、孰能否。風景依然吾有。柳營深、鐵衣閒畫。摩雲勝氣，追戎馬足，走蜚狐口。往事紛紛，付之蠻觸，相忘莊叟。有人焉，中夜聞雞，劍光正燭牛鬥。
水龍吟
作者：李曾伯（宋）

吾皇神武中興，直須整頓輿圖舊。豈惟天顧，岷峨一角，但西其首。遮護咽喉，扶持氣派，寧無醫手。有廟謨先定，傍觀何待，留侯躡、魏侯肘。天眷我家仁厚。盛英才、載量車斗。中流孤艇，千鈞一髮，老夫何有。休對秋風，移宮換羽，吟無絕口。看福星，太乙臨梁，此虜自不能久。
水龍吟
作者：李曾伯（宋）

梅邊連轡偕來，柳邊先我觀光去。一門椿桂，尊君孫盛，小兒文舉。黃鶴聯登，橫翔鵰鶚，健凌鸚鵡。趁霜晴春小，南宮問訊，又同奏、明光賦。從此青雲闊步。看龍門、錦標雙取。荊州時事，不妨大對，細陳當寧。久要論交，中年語別，不堪離緒。約杏園，得意歸時，吾已在浙江滸。
滿江紅
作者：李曾伯（宋）

千古襄陽，天豈肯、付之荊棘。宸算定、圖回三載，一新堅壁。狼吻不甘春哨衄，馬蹄又踏寒灘入。向下洲、一鼓掃群胡，三軍力。連帥是，幷州績。賓佐有，雍丘逖。賴陰人成事，同心卻敵。見說陳屍三十里，投鞍委甲如山積。待老臣、為作峴樊銘，劖諸石。
滿江紅
作者：李曾伯（宋）

推枕聞雞，正怪得、乾坤都白。元是有、福星臨照，至和薰出。緣飾夜城疑不夜，瀰漫色界成無色。更摛詞、巧欲奪天葩，尤殊特。貂帽擁，寒何力。羔釀舉，情何極。欠開樽細挹，梅花標格。十萬鐵衣冰到骨，祈天只願王師息。想家童、日辦剡中舟，溪頭立。
滿江紅
作者：李曾伯（宋）

蕩節將行，原顯盡、花氈鋪白。人羨道、青絲轡整，紅蕖幕出。宇宙中間無點醫，水天上下俱同色。向箇中、著此玉為人，真英特。元自得，融和力。渾不管，凝寒極。看福星臨照，政敷民格。且訪桃源仙世界，佇傳梅驛春訊息。定明年、拜表賀端闈，螭坳立。
八聲甘州
作者：李曾伯（宋）

自當年、種柳向西門，古今號名州。對風聲策策，浪濤袞袞，又是新秋。暫為江山彈壓，誰得似賢侯。夜觀燈棋裡，幾共邊籌。休效季鷹高興，為蓴羹鱸膾，遽念吳頭。且安排維楫，相與濟中流。看邦人、盡歌襦褲，願紫皇、乞與福星留。令人憶，數行過雁，月在南樓。
八聲甘州
作者：李曾伯（宋）

續仲宣、一賦小呼鷹，聲名滿荊州。向賓筵遊戲，豪端月露，皮裡陽秋。遍歷文書刁斗，何患不封侯。橫槊風煙表，獨佔詩籌。見說眉攢心事，在岷峨鄉國，落日西頭。悵英豪遺恨，都付大江流。偉平生、經綸雅志，把重弓、聊為漢關留。中秋近，何如載酒，一笑登樓。
八聲甘州
作者：李曾伯（宋）

自六朝、用武詫荊州，襟喉重疆陲。更西風似箭，峽江如線，事勢夔夔。須仗中流砥柱，天付治平誰。甚矣吾衰矣，將老東籬。休說紛紛往夢，任陰平鄧艾，駱谷姜維。向棋邊聊且，官事了痴兒。雨未陰、毋忘戶牖，掛長繩、系不住銅儀。空遐想，桃源春媚，安得追隨。
八聲甘州
作者：李曾伯（宋）

對西風、先自念蓴鱸，又還月生西。嘆平生霜露，而今都在，兩鬢絲絲。當年門垂蓬矢，壯歲竟奚為。磊落中心事，只有天知。多謝君恩深厚，費丁寧溫詔，猶置驅馳。看弓刀何事，終是愧毛錐。願今年、四郊無警，向酒邊、多作數篇詩。山林下，相將見一，捨我其誰。
八聲甘州
作者：李曾伯（宋）

問秋光、乞得一宵閒，滿引玉東西。喜親朋鹹集，宴酣真樂，非竹非絲。坎止流行付分，豈盡是人為。試向君平卜，還可前知。自笑頭顱如此，奈烏輪難系，駒隙如馳。慨壯圖已矣，指地不須錐。任從渠、翻雲覆雨，願老於耕釣樂於詩。三軍事，天家自有，大將為誰。
八聲甘州
作者：李曾伯（宋）

仿離騷、覽揆度新謳，空雲靄烏絲。把長庚才調，小施籌筆，猶處囊錐。鸞枳鸂灘發軔，指日問朝衣。雪片梅花外，已露南枝。休羨漢疏晉阮，記當年楚產，同是家兒。悵歲華如許，同官復同時。引宮商、細賡郢唱，向樽前、誰為一歌之。蓬壺侶，長春不老，有美人兮。
八聲甘州
作者：李曾伯（宋）

記當年、虜壓順昌城，直欲付靴尖。賴君家乃祖，笑麾白羽，淨洗腥羶。荊州甘棠藹藹，濃墨宇猶鮮。少出拿雲手，整頓青氈。好個嫩涼天氣，想聞雞聽雁，意氣猶忺。看相將喜事，眉色已黃佔。祝君齡、有如此酒，舉金罍、須放十分添。還知否，封侯事業，正在華顛。
八聲甘州
作者：李曾伯（宋）

問孀娥、僝僽厭看人，唯復厭人看。正涼宵準擬，招延素魄，慰藉蒼顏。廉纖梧桐細雨，吹徹玉簫寒。彷彿山河影，只在雲端。又似去年今夕，枉教人愁悵，立盡闌干。想菱花塵匣，憔悴女乘鸞。恨無從、一登天柱，約賓朋、隨分薦清歡。持杯祝，老蟾無恙，留待明年。
朝中措
作者：李曾伯（宋）

燈棋三載客邊頭。江漢等萍浮。一片白雲關念，對床夜雨難留。堂堂事會，相期烝楫，供濟涇舟。今歲雁來應早，著鞭莫待深秋。
朝中措
作者：李曾伯（宋）

南風吹棹過吳頭。聚散付雲浮。且共一杯懷楚，須期萬戶封留。藕花時候，五湖煙雨，西子扁舟。轉首夢迴殘角，徵人塞上新秋。
朝中措
作者：李曾伯（宋）

夜來南極十分明。申月應生申。小范龍圖老子，大蘇玉局仙人。擎天健手，家傳方略，功在峨岷。看取芝封夜下，歸來盡展經綸。
賀新涼・賀新郎
作者：李曾伯（宋）

可恨經年別。正安排、剖瓜植竹，擬酬佳節。應為犁鋤機杼懶，天遣阿香磨折。翻一餉、廉纖悽切。寂寞金針紅線女，枉玉簫、吹斷秦樓月。清漏靜，楚天闊。東皋且願三農悅。任從渠、鵲橋蛛網，一番虛設。挽取天河聊為我，盡洗西風殘熱。休懊惱、雲生巫峽。底用乞靈求太巧，看世人、弄巧多成拙。姑止酒，命茶啜。
賀新涼・賀新郎
作者：李曾伯（宋）

曉聽平安報。信荊州、古今形勝，金湯天造。落日峴山陳跡在，依舊大堤芳草。嘆紫塞、黃塵未掃。水合水生來又去，賴胡雛、猶畏熊當道。薇柳戌，甚時了。乞身屢上盞天表。感恩深、丁寧帝語，許同芳召。自愧黔驢無伎倆，桑土綢繆盍早。空手袖、劍鋒懊惱。要膾鯨鯢封京觀，願漢庭用壯臣年老。毋更取，仲華笑。
賀新涼・賀新郎
作者：李曾伯（宋）

夢覺聞雞報。問峴邊、晉家城郭，舊邦新造。誰遣平明旌旆入，人說當年草草。猶幸把、腥埃俱掃。對越老蒼方寸在，任酉渠、遠度龍堆道。還又過，一春了。少年意氣輕三表。到如今、名慚小范，功卑前召。賴有把茅歸去是，乘此抽身須早。何苦受、天來煩惱。報國丹忠雖未泯，奈長卿已病文淵老。聊把酒，仰天笑。
醉蓬萊
作者：李曾伯（宋）

問金城方略，數十年來，誰堪稱許。萬福威名，草木識淮浦。西顧天長，中流地重，著此巨鰲柱。見說棋邊，風聲鶴唳，膽落胡虜。老子家聲，六韜親授，渭水歸來，非熊非虎。江漢滔滔，建大將旗鼓。弧矢開祥，節旄迎渥，勳業紀盟府。好對芳天，鶯花未老，金樽頻舉。
醉蓬萊
作者：李曾伯（宋）

自鷲峰曾見，金粟如來，猶有英烈。碧玉琅玕，點綴碎瓊屑。不御紛華，獨餐沆瀣，比眾芳殊別。好向涼宵，無風無雨，宜露宜月。身在山中，名香天下，全似幽人，一種修潔。解使多愁，對此亦紓悅。緣綺窗前，烏雲鬢側，休為玉人折。剩賦新詞，滿傾佳醑，為成三絕。
醉蓬萊
作者：李曾伯（宋）

問前身應在，香醉山中，今存風烈。佳夕招延，清論度飛屑。玉斝盈盈，金英點點，標格儂家別。好個涼天，更無滴雨，只欠些月。菊客蘭兄，紛紛儕輩，縱爾芬芳，輸我高潔。鼻觀先知，羞取俗顏悅。解後成歡，從容挹爽，何羨廣寒折。我有高吟，為君紀此，一段奇絕。
醉蓬萊
作者：李曾伯（宋）

大不逾粟許，飄散人間，直恁清烈。管領芳樽，底事不渠屑。中夜庭前，小山叢畔，韻度從來別。那更今年，留連秋色，將傍菊月。堪羨紗窗，膽瓶斜浸，淺酌低謳，人花雙潔。惱殺多情，一見一回悅。生怕朝來，梧桐過雨，把花神摧折。倩取騷人，黃香作傳，筆未宜絕。
醉蓬萊
作者：李曾伯（宋）

指梅花雪片，問訊八窗，南枝開未。一點春風，訊息嶺頭寄。太白精神，廣平韻度，是豈眾芳擬。東閣吟邊，水清月淡，不妨遊戲。猶記雙湖，幾番初度，持酒相期，已花為比。鼎味家傳，須向玉堂裡。吏隱南昌，未應高興，香在歲寒際。倩取瑤姬，花前一唱，壽吾仙李。
沁園春
作者：李曾伯（宋）

天顧坤維，持橐秉旄，屈公此行。正地雷觀象，一陽將復，天星驗數，五福初臨。漢指才宣，蜀民相賀，百萬耄倪猶更生。先聲布，便膽寒西賊，關塞無塵。休嗟往事營營。要清獻、乖崖相擬倫。看作新精采，葉符氣運，轉旋機括，元在人心。獎率三軍，掃清萬里，從此西南開太平。功成後，卻歸來廊廟，細展經綸。
沁園春
作者：李曾伯（宋）

老子家山，近古蘇州，有監本呆。嘆長途荷擔，斯宜已矣，急湍鼓枻，豈不危哉。我愛陶潛，休官彭澤，為三徑荒蕪歸去來。君恩重，奈邊戈未偃，閫轂猶推。東南休運將回。幸天日清明公道開。把孤忠自許，我心匪石，一真難滅，人口如碑。青眼舊交，黑頭新貴。快九萬里風鵬背培。詩筒寄，正多情未已，聊解君頤。
沁園春
作者：李曾伯（宋）

我愛臨川，簪紱叢林，有宅一區。記謝墩名字，百年猶在，平泉孫子，三世重居。皂蓋新營，青氈舊識，此復古春秋宜大書。奇哉事，信當時種子，下到工夫。笑渠。駟馬門閭。是幾往過之凡幾墟。喜尚存遺愛，甘棠在在，無窮生意，茂草如如。載酒尋盟，論詩結社，想田可秫兮園可蔬。應須念，古鄇亭喬木，無恙還無。
蘭陵王
作者：李曾伯（宋）

甚天色。苦問桃紅李白。伊祈氏，沙際才歸，依約春回曉煙溼。老寒猶煞忒。景物。中年慣識。天應遣，雨洗風梳，柳睡花眠尚無力。名園謾他適。任黃四栽培，殷七奇特。一年好處須寒食。待花畔攜酒，酒邊索句，春餘太半未須急。記舊隱幽寂。我亦。幾時得。歸檢點苔封，評品梅格。教看林下休官一。與鶯花分界，漁樵爭席。撫松長嘯，芳菲事，盡渠惜。
江神子・江城子
作者：李曾伯（宋）

白妃卷絮逐風顛。透朱簾。向空漫。剪出冰花，偏愛臘前看。能費化工多少力，千萬裡，盡同天。歌樓清賞記當年。玉人佔。繡衾寒。老去孤高，世慮肯諮煎。爭似小窗梅影下，聊一笑，付無言。
浪淘沙
作者：李曾伯（宋）

昨夜雨兼風。斷送殘紅。老寒猶自著簾櫳。為問香篝人語道，翠被還重。何處有疏鍾。驚起匆匆。惜春休放酒杯空。芳草天涯寒食又，歸興尤醲。
哨遍
作者：李曾伯（宋）

天限長江，雲擾中原，一局持棋勢。漢將誰。盍為掃清之。彼伎猶、黔驢而止。客亦知。何材不生斯世。丁寧屢費君王旨。向馬首論詩，燈前觀劍，豈無差強人意。幸崆峒麥熟且休師。又焉用陳琳檄書飛。一笛樓頭，萬柳營間，從容麾幟。噫。代有戎夷。時賢患乏經綸志。紫巖公一出，敵當驚見花字。謾被髮憂鄰，汗顏笑斬，客邪終豈嬰元氣。待拜表盞天，移文問隱，老夫行且歸矣。怕胡雛穴隙尚相窺。有淝水兒曹舉兵麾。看中興、雋烈堪繼。隨世樣多能底。卿自為卿計。不妨老子，婆娑矍鑠，從渠屨盈戶外。何須峴萬勒豐碑。有天知、方寸餘地。
蘭陵王
作者：李曾伯（宋）

問梁益。天設金城鐵壁。西風外，依約雁來，還報關山舊秋色。三秦聽漢檄。遠恨綿綿脈脈。頻年事，虛擲桑陰，褘允諸人竟何策。彤弓誤殊錫。悵活國難醫，救世須佛。平生本藉毛錐力。對弧矢初度，滿頭白髮，何堪兵衛疊畫戟。咄青史陳磧。酒石。羨王績。任擊缶呼天，此樂何極。奚須太息驚前席。望天閽休待，夢如陶翼。柳邊春後，放定遠，出西域。
八聲甘州
作者：李曾伯（宋）

問西陵、治比漢河南，若為遽東歸。正峽江袞袞，中流我共，一楫杭之。倏聽攀轅告語，公去褲襦誰。賴有甘棠在，人口如碑。百尺樓頭徒倚，記綢繆桑土，幾對燈棋。指鷺洲何處，心事想鷗知。向江湖、毋忘魏闕，正吾皇、當饋急賢時。經綸事，更須玩易，勿但言詩。
水調歌頭
作者：李曾伯（宋）

序正象古琥，吉葉夢維熊。身隨金粟出世，香滿小山叢。鐵券丹書家世，朱閣青氈步武，名字在堯聰。鵰鶚健雲翮，聊爾待西風。功名事，書劍裡，笑談中。江濤袞袞如此，天豈老英雄。先我甲庚三日，伴子春秋千歲，何幸舉樽同。歌以壽南澗，願學稼軒翁。
臨江仙
作者：李曾伯（宋）

同此三秋端正月，地高先得光輝。分明身世玉琉璃。不妨人未老，長與月相期。我有芳尊共玩事，從渠魏鵲無枝。直須飲到五更時。大家眠玉界，莫羨宴瑤池。
水龍吟
作者：李曾伯（宋）

楚鄉三載中秋，倚樓輒值蕭蕭雨。澄空向午，廉纖數點，又疑虛度。捲起雲鬟，掣開妝鑑，喜瞻眉宇。問常娥豐貌，間何闊矣，元不老、只如故。見了悄然無語。但令人、不堪懷古。老蟾應記，舊時人物，孫劉陶庾。俯仰皆空，陰晴何恨，芳樽頻舉。問他年，憶取今宵，人如許、月如許。
水調歌頭
作者：李曾伯（宋）

可愛十分月，都無一點雲。清光是處皆有，渾不許人分。獨是大江深處，一片水晶世界，彷彿有微痕。坐到夜深際，萬籟寂無聞。與諸君，同一笑，舉芳樽。素娥自有佳約，何必命紅裙。頃刻參橫斗轉，歸去華胥一覺，玩事任紛紛。我袖有玉斧，當為整乾坤。
眼兒媚
作者：李曾伯（宋）

公歸東里我西州。楓荻楚天秋。烏檣轉首，暮雲江樹，落日沙頭。瞿唐此去風濤惡，寧願賈胡留。明年春晚，松江笠澤，歸約追遊。
大
作者：李曾伯（宋）

對劍花凝，笳葉卷，天宇塵清聲肅。樓船催解處，正日戈夕照，風旗西矗。虎戰龍爭，人非地是，形勢昔雄三國。景升今何在，悵婆娑老子，奚堪荊牧。豈自古常言，力寧鬥智，智寧如福。西征非太速。奈臣職、難負君王囑。嗟往事、祁山抗表，劍閣刊銘，祗成墮甑並空軸。喜聽平安信，豈止為、區區一竹。蚊蟁類、笑談逐。玉關歸老，不願封侯食肉。願還太平舊蜀。
浪淘沙
作者：李曾伯（宋）

斜日掛汀洲。帆影悠悠。碧雲合處是吳頭。幾片寒蘆三兩雁，人立清秋。柳外莫停舟。休問閒愁。人生江海一萍浮。世路相期如此水，萬里安流。
八聲甘州
作者：李曾伯（宋）

上巍樓、指顧劍東西，依然舊江山。悵誰為荊棘，委渠天險，薄我風寒。金甌經營幾載，鴻雁尚漂殘。一片迷棋局，著手良難。猶幸紅旗破賊，有竹邊新報，喜聽平安。問紛紛遺事，一笑付憑欄。願天驅、五丁壯士，挽岷峨、生意與春還。斜陽外，夢迴芳草，人老蕭關。
滿江紅
作者：李曾伯（宋）

才過新正，能幾日、海棠開了。將謂是、睡猶未足，嫣然何笑。一片殷紅新錦樣，天機知費春多少。更芳期、不待燕黃昏，鶯清曉。花舊說，南昌好。花宜佔，東風早。想香霏地近，融和偏巧。佳句流傳千古在，石湖不見坡翁老。倩何人、寄驛報家山，教知道。
滿江紅
作者：李曾伯（宋）

自入春來，花信費、幾番風了。先付與、紅妝萬點，蒼顏一笑。舊說沈香亭北似，今雖濯錦江頭少。最可人、枝上月籠春，煙含曉。亨會稱，花王好。嘉聘惜，梅兄早。對芳容細玩，天然新巧。羯鼓不須催太甚，霓裳易散梨園老。任杜鵑、猶自殿韶華，呼殷道。
謁金門
作者：李曾伯（宋）

風又雨。芳事蔥蔥如旅。借問甚時才百五。東君渾弗顧。紅紫園林幾許。橫笛數聲何處。桃漲連天歸未去。客和春且駐。
謁金門
作者：李曾伯（宋）

春且駐。休惜殘紅無主。柳色青青還未絮。牡丹猶待雨。金鴨沈煙一縷。人在紗窗覓句。彷彿家山三月暮。隔簾聞燕語。
水調歌頭
作者：李曾伯（宋）

今歲渝州熱，過似嶺南州。火流石鑠如傲，尤更熾於秋。竟日襟常沾汗，中夕箑無停手，幾至欲蕉頭。世豈乏涼境，老向此山囚。賴蒼靈，憐赤子，起龍秋。剎那頃耳，天瓢傾下足西疇。盪滌兩間炎酷，甦醒一番枯槁，民瘼庶其廖。清入詩脾裡，一笑解吾憂。
水調歌頭
作者：李曾伯（宋）

兩歲是六帙，萬里客他州。一眉新月西掛，又報桂花秋。想見吳中稚子，已辦秫田數頃，更種橘千頭。堪笑新亭酒，空效楚人囚。飯甘粗，衣任惡，臥從湫。世緣道眼看破，聞早問先疇。這服清涼散子，多在病坊弗悟，美疢甚時瘳。膏秣歸盤去，無樂亦無憂。
沁園春
作者：李曾伯（宋）

雪山有緣，白首重來，信不偶然。悵愴悽未洗，平戎何策，英靈不絕，賴蜀多賢。耆舊二三，甲兵百萬，力障狂瀾回巨川。秋聲靜，共巍樓把酒，自足籌邊。何人為我盞天。焉用此客星留井躔。正柴桑慄裡，稻肥蟹健，松江笠澤，蓴美鱸鮮。百計求閒，一歸未得，便得歸閒能幾年。持公賦，待後堂新唱，誇語彭宣。
一剪梅・一翦梅
作者：李曾伯（宋）

人生能有幾中秋。人自多愁。月又何愁。老娥今夜為誰羞。雲意悠悠。雨意悠悠。自憐蹤跡等萍浮。去歲荊州。今歲渝州。可人誰與共斯樓。歸去休休。睡去休休。
沁園春
作者：李曾伯（宋）

晚出千林，中立三秋，清哉此花。自鷲峰移下，碎成玉屑，蟾宮分到，綴作金葩。粟許來微，薰天聲價，較楚蕙庾梅還韻些。真奇處，但餐沆瀣，不染繁華。酒邊一笑婆娑。疑香醉山中尊者家。悵塵埃俗狀，強顏羞對，風騷墨客，樂事堪誇。月照才清，露濃尤馥，飲待夜深應更佳。姑容我，膽瓶斜插，臥看窗紗。
沁園春
作者：李曾伯（宋）

一種孤荄，四出清芬，半秋始花。只些兒肌骨，才逾一芥，許多韻度，迥壓群葩。得雨相催，隨風所到，較七里山樊尤遠些。紛紛輩，笑渠儂桃李，徒競春華。試容老子婆娑。恍身在廣寒仙子家。任殷勤喚酒，恣從君賞，徘徊待月，剩向人誇。我有家林，舊栽巖壑，得歸去相延方是佳。姑先約，拼共橫船玉，教墮巾紗。
水龍吟
作者：李曾伯（宋）

江頭雨過黃花，片帆催向春闈去。兩年共我，風舟問峽，霜砧聞楚。定遠從軍，茲恩策第，豈堪同語。謾諮嗟人事，分明天意，廣寒闕、待平步。健筆凌雲如許。看新年、榜登龍虎。轉頭卻笑，弓刀塞上，粗官何取。海闊鵬搏，途窮馬老，不勝離緒。過舊遊、人問征夫，煩為說、戌邊苦。
水龍吟
作者：李曾伯（宋）

天涯舍我先歸，還知我以何時去。浮生萍梗，南轅北旆，之吳之楚。豈偶然哉，祗堪一笑，無庸多語。向臨歧賦別，丁寧祝望，竿百尺、進一步。其奈頭顱如許。更藩籬、穴猶據虎。良機一失，付之誰手，探囊堪取。君對天庭，上諮西事，歷陳條緒。問相如、漢指來宣，果何益、亦何苦。
沁園春
作者：李曾伯（宋）

二十年間，黃州竹樓，共酬好春。記淮堧江表，群賢畢集，清明上巳，二美相併。一枕黃粱，滿頭白髮，屈指舊遊能幾人。堪嗟處，悵光陰易老，猶困西塵。今朝又值良辰。空想像、長安天氣新。問蘭亭癸丑，雪堂壬戌，倏成疇昔，將似來今。觴泛流泉，茗烹新火，領略韶華聊嘯吟。鸚洲去，有故人相問，為語歸音。
沁園春
作者：李曾伯（宋）

咄咄衰翁，向羽書中，又過一春。正老懷夢想，扁舟訪剡，壯圖慚負，萬里城並。溟翼之上，冀群空矣，自此陽關無故人。岷江路，憶一番風浪，三月煙塵。美哉樂事良辰。正好趁東門官柳新。且舒晴慷慨，何須感舊，轉頭解後，未必猶今。問訊南樓，勞還西戌，君為楚歌儂越吟。眉黃近，怕洛涯催出，便有佳音。
沁園春
作者：李曾伯（宋）

萬里戌邊，八載去家，始遂一歸。悵中年早歷，虎頭兵幕，平生屢建，豹尾神旗。豈得閒身，毋庸多議，感荷九重淵聽知。當時事，似狂瀾欲倒，孰障東之。天教狂虜灰飛。更莫問兒郎存血衣。把雪裘霜帽，絕交楚徼，雨蓑風笠，投老吳磯。徑與松荒，人同鶴在，交友曉天星樣稀。從今去，共麴生相約，願樂清時。
沁園春
作者：李曾伯（宋）

極目江濤，不有人焉，其能國乎。偉故家風烈，激揚手段，平生踐履，精密工夫。冰漕功成，月卿召入，小卻猶當登從塗。斯行也，非紀網省闥，定引京都。猗歟。願疾其驅。彈指頃暑收秋又初。向玉階芳寸，親承溫問，金成十二，細述嘉謨。苕霅船邊，藕花香裡，念人在洞庭青草湖。它年事，約攜東老酒，附洛英圖。
沁園春
作者：李曾伯（宋）

天目山房，洪崖老仙，親授一燈。自檄草參籌，賓筵領袖，鼎梅助味，省闥權衡。華國文章，立朝風力，猶有老成人典刑。如公樣，盍夜趨宣室，晝對延英。乘軺惠我湘民。作翼軫中間一福星。正千颼漕玉，張頤西嶠，單車把繡，將指南閩。過闕留中，歷階而上，方值漢朝更化新。南中事，若君王問及，老弗能勝。
滿江紅
作者：李曾伯（宋）

明日生初，還知否、明年六十。嗟老矣、滿頭都縞，寸心猶赤。三十載間塵土債，幾千裡外風濤役。賴君天、許放故山歸，恩無極。出而作，入而息。美可茹，鮮可食。任浩書空咄，禹笑人寂。斷國謀王非我事，抱孫弄子聊吾適。且從今、時復一中之，杯中物。
滿江紅
作者：李曾伯（宋）

今歲瀟湘，真個見、嘉平三白。圜闠裡、無非和氣，不知寒色。宇宙幻成清淨境，了無一點紅塵入。問太空、此瑞自何來，君王德。歌笑是，兔園客。辛苦是，鵝池役。任謝家兒女，賦嘲紛出。洗盡腥羶空萬里，屏除螟螣深千尺。向此時、何以對梅花，呼歡伯。
滿江紅
作者：李曾伯（宋）

蝶夢驚殘，彷彿似、東方才白。人報道、城疑不夜，界幾無色。敲瓦微聽冰線響，開窗倏放風花入。擁重貂、曾不覺寒侵，將何德。呼剡棹，行為客。平蔡壘，何能役。算爭如、窮簷高臥，閉門毋出。安得松江江上去，一蓑獨釣絲千尺。要不持、寸鐵和前修，文章伯。
滿江紅
作者：李曾伯（宋）

立雪寒窗，照肝膽、瞭然明白。渾似得、齊宮氣象，郢樓顏色。天籟無聲隨物應，陽春有腳從中入。與邦人、稽首謝天工，元冥德。人正作，瀟湘客。誰謂有，藍關役。對江天暮景，鵝溪描出。銀浪卷飛鷗一片，玉枝擎重龍千尺。羨聯鑣、曾作嶽峰遊，前方伯。
滿江紅
作者：李曾伯（宋）

把繡成吟，真壓倒、古之元白。佳句有、雪車冰柱，曾無衿色。一點不留煙火氣，時脾時有清風入。更嶺邊、多少活人恩，於公德。公自是，朝天客。應笑我，為人役。看時猶多事，公須一出。琅腹細披忠抱寸，龍顏密侍天威尺。借筆端、從此潤皇猷，翰林伯。
滿江紅
作者：李曾伯（宋）

聽徹驚烏，起覽鏡、頓添頭白。曾不見、江南人寄，一枝春色。風捲龍鱗殘甲下，山無虎跡新蹄入。罄冰天、桂海使同風，修文德。三十載，江湖客。千萬裡，關山役。且付之杯酒，何愁西出。天女花邊渾似剪，志公杖上平如尺。把富貧、都作一般看，何什伯。
滿江紅
作者：李曾伯（宋）

草草春盤，那敢賦、絲青玉白。湘波動、雁懷歸思，柳催行色。凍逐寒梢殘雪解，暖隨野燒輕煙入。舉人間、無物不光輝，東皇德。鶯燕報，朱門客。烏兔老，紅塵役。羨翠軺多暇，彩花新出。捧日東城行應制，去天只隔城南尺。趁五更、樺燭向端闈，班常伯。
滿江紅
作者：李曾伯（宋）

春日何來，深雪裡、南枝先白。伊祈氏、一番陶冶，千林色香。弱柳眼回青尚淺，小桃腮暈紅將入。笑渠儂、剪綵與裁花，誇閨德。九十日，春還客。數千裡，官為役。看時來、雁隨雲去，魚從冰出。一脈流通天造化，三杯扶植身關尺。對東皇、太乙續離騷，需詞伯。
滿江紅
作者：李曾伯（宋）

萬紫千紅，都不似、玉奴一白。三數萼、有冰霜操，無脂粉色。長共竹君松友伴，豈容蝶使蜂媒人。似惠和、伊任與夷清，兼三德。能潔已，能娛客。成子後，調羹役。更歲寒風味，時然後出。春淺吹回羌管寸，夜闌吟費花箋尺。炯使皇、兩兩月黃昏，真詩伯。
賀新郎
作者：李曾伯（宋）

嶺蜀天涯路。憶前年、擔簦西上，旌麾南去。誰謂瀟湘還解後，重對燈前笑語。挺喬木、森森猶故。梅外柳邊官事了，記牢之、曾著元戎府。聊訪問，舊遊處。酒邊不用傷南浦。為鄇亭、百年門戶，正煩宗主。見說君王方旰食，借箸哺應為吐。這官職、二郎須做。若見時賢詢小阮，願早攜、襏襫耕春雨。嗟矍鑠，恐遲暮。
賀新郎
作者：李曾伯（宋）

日近長安路。喜驂鸞、帶簪遊戲，弓旌招去。聞道漢朝帷幃裡，要問娵隅蠻語。嗟時事、尚茲多故。辦取忠謀宜入告，見石洪、曾在烏公府。須細訪，風寒處。左荊右嶺中湘浦。願扶持、東南溫厚，老天張主。翹館欽賢人共說，一飯每勤三吐。公此去、好官須做。從臾涇舟同共濟，更綢繆、桑土先陰雨。滅此虜，直朝暮。
賀新郎
作者：李曾伯（宋）

老作星沙守。問今年、平頭六十，翁還知否。暑葛霜砧都歷遍，還著迴旋舞袖。奚所用、皤然一叟。欲覓金丹駐顏色，縱鐵鞋、踏破終無有。空自詫，不龜手。西風又近中秋候。記相將、桂華開未，月兒圓又。弧矢四方男子事，爭奈灰心也久。何以報、國恩深厚。了卻宮痴歸去好，有竹窗、蓬戶生涯舊。姑一笑，付杯酒。
賀新郎
作者：李曾伯（宋）

問訊南州守。悵吾生、今非昔比，後猶今否。涉盡風濤憑個甚，一瓣心香在袖。人競說、頑哉此叟。識破榮途皆幻境，只形骸、已累它何有。姑勉爾，應之手。休煩太卜勤占候。怕漂零、江湖易老，光陰難又。兔魄初生人初度，期共嬋娟長久。賴此月、於人猶厚。燕頷封侯非我事，早攜書、歸臥吾廬舊。渝此約，有如酒。
水調歌頭
作者：李曾伯（宋）

宵旰軫先慮，嶺海屈真儒。金城素有奇略，不待至才圖。春滿洲鸚樓鶴，天付簪山帶水，駟馬駕輕車。六月正炎熱，吾肯緩吾驅。越蓬婆，逾邛筰，彼穹廬。其能涉我煙瘴，載籍以來無。聯絡五溪百粵，託柱南方半壁，中外保無虞。了此經營事，歸去位鈞樞。
水調歌頭
作者：李曾伯（宋）

洞庭千古月，湘水一天秋。涼宵將傍三五，玩事若為酬。人立梧桐影下，身在桂花香裡，疑是玉為州。宇宙大圓鏡，沆瀣際空浮。傍譙城，瞻嶽麓，有巍樓。不妨舉酒，相與一笑作遨頭。人已星星華髮，月只團團素魄，幾對老蟾羞。回首海天闊，心與水東流。
水調歌頭
作者：李曾伯（宋）

佳月四時有，舉世重中秋。金明水秀競爽，互古景難酬。爝火繁星退斂，桂海冰天洞照，清影遍神州。永珍自妍醜，一鑑碧虛浮。昔蘇張，誇玉界，賦瓊樓。素娥閱人多矣，不怕雪添頭。只恐參橫斗轉，還又酒闌歌散，醉態醒堪羞。安得真仙術，兔魄駐西流。
水調歌頭
作者：李曾伯（宋）

敢問遼天月，歷幾億春秋。老娥盍相刮目，無一語相酬。似訝經年間闊，類笑衰翁潦倒，歲歲客他州。清照五湖闊，倦影一萍浮。任渠儂，琴當戶，酒當樓。人生適意，封君何似橘千頭。月正圓時固好，人慾閒時須早，毋作隴西羞。多謝錦囊句，椽筆富清流。
水調歌頭
作者：李曾伯（宋）

問訊中秋月，瞥見一眉彎。婆娑桂影，今年又向桂林看。蓬天桑弧初度，羅帶玉簪舊識，俯仰十年間。記得老坡語，頹景薄西山。碧虛人，應笑我，已蒼顏。歲寒耿耿，不改惟有寸心丹。目斷風濤萬里，夢繞煙霞一壑，老矣甚時閒。不願酒泉郡，願入玉門關。
木蘭花慢
作者：李曾伯（宋）

漸吾鄉秋近，正蓴美、更鱸肥。顧安得相從，征帆銜尾，飛蓋追隨。南中眼前事勢，正相持、邊腹一枰棋。將謂燈明月暗，笑談共和韓詩。誰知。催上王畿。無計可，挽留之。想翠微深處，倚樓日望，天際人歸。中流江濤袞袞，藉烝徒、共楫屬之誰。回首西風過雁，料君為我興思。
沁園春
作者：李曾伯（宋）

六十衰翁，更加二齡，此何等時。不退尋巖壑，相安耕釣，重來嶺嶠，猶事驅馳。絕類文淵，當年矍鑠，上馬據鞍奚所為。偏憐處，是難堪潦霧，水際鳶飛。雲臺銅柱空題。奈床下伊人心素疑。自古來如此，只須付酒，風光縱好，勿復言詩。蓴菜美時，桂花香裡，所願少須臾樂之。西風外，喜羽書夜靜，即是歸期。
滿江紅
作者：李曾伯（宋）

今歲垂弧，欲自壽、一辭莫措。何可擬、翁頭如雪，香山白傅。首夏一番罹重病，去秋數月攖狂虜。賴天公、肯為保餘生，逢初度。今幸釋，千鈞負。尤可喜，歸田去。但蹣跚勃窣，龍鍾如許。薇柳諸關成底事，菊松三徑猶堪主。辦籃輿、尚可檄漁樵，盟鷗鷺。
水龍吟
作者：李曾伯（宋）

西風滌盡炎歊，連朝更值天無雨。筍輿軋軋，經行三日，碧篸無數。勝絕江山，餘行天下，無如此處。任今來昔往，迎新送舊，風景在、只如許。誰謂陰山驕虜。去年冬、敢侵吾土。哀哀鴻雁，一番蕩析，幸逢多黍。拜表出師，安南定北，豈無忠武。嗟病夫、老矣無能，促歸棹，艤江渚。
水調歌頭
作者：李曾伯（宋）

昨夜雖三五，寶鑑未純全。今宵既望，兔魄才是十分圓。又得平灘繫纜，冷浸玻璃千頃，表裡一壺天。扶憊蓬窗下，拼卻夜深眠。想嫦娥，應笑我，鬢蒼然。平生修玩，猶記歷歷舊山川。安得乘槎訪鬥，問訊廣寒宮殿，悵未了塵緣。願賜長生藥，換我骨為仙。
八聲甘州
作者：李曾伯（宋）

數年來、揆度在南州，今年在家山。嘆平生蹤跡，荊淮嶺蜀，多少間關。幸對園林花竹，一笑且團欒。莫憶西風夢，馳志樓蘭。贏得維摩多病，奈鬢毛剝落，步武蹣跚。神仙何處，遺我以金丹。願明時、清平無事，放老翁、長伴白鷗閒。聊相與，桂花香裡，滿酌開顏。
水龍吟
作者：李曾伯（宋）

此花迥絕他花，湘中不減吳中盛。疑從太華，分來嶽麓，根荄玉井。炬列千紅，蓋擎萬綠，織成雲錦。向壺天清暑，風梳露洗，塵不染、香成陣。好似一番雨過，似輕鬟、晚臨妝鏡。阿環浴罷，珠橫翠亂，芳肌猶潤。載月同遊，隔花共語，酒邊清興。問六郎、凝佇多時，公不飲、俗幾甚。
八六子
作者：鄭燻初（宋）

憶南洲。紺波縈繞，垂楊翠拂朱樓。念十載風流夢覺，滿身花影人扶，舊曾暗遊。無言空愴離憂。醉袖裛將紅淚，吟箋寫許清愁。試與問、楊瓊解憐郎否，也應還是，舊家身價，而今豔質不來眼底，柔情終在心頭。黯凝眸。黃昏月沈半鉤。
烏夜啼
作者：鄭燻初（宋）

春江一望微茫。辨桅檣。無限青青麥裡、菜花黃。今古恨，登臨淚，幾斜陽。不是寄奴住處、也淒涼。
氐州第一
作者：鄭燻初（宋）

開遍來禽，春事過也，江南倦客心苦。料理花愁，銷磨酒病，還是年時意緒。寒淺香輕，早一霎、朝來微雨。柳曲聞鶯，河橋信馬，旋題新句。漫道而今無賀鑄。盡腸斷、滿簾飛絮。說似風流，除非小杜，妙絕誇能賦。黯相逢，俱有恨，空流落、江山好處。猛拍闌干，訴天知、聲聲杜宇。
一萼紅
作者：鄭燻初（宋）

憶燕臺。正倚簾吹絮，小立望郎來。擫管調絲，塗妝綰髻，密意曾託蜂媒。空恁誤、湔裙暗約，最無奈、好夢易驚回。想見而今，淺顰雙翠，沁破妝梅。沈帶悄然寬盡，恨年時行處，紅糝蒼苔。前事重尋，幽歡難偶，鈿合空委鸞釵。這一點、相思清淚，做心下、煩惱幾時灰。數疊蠻箋怨歌，忍對花裁。
瑞鶴仙
作者：餘（宋）

怪新來瘦損。對鏡臺、霜華零亂鬢影。胸中恨誰省。正關山寂寞，暮天風景。貂裘漸冷。聽梧桐、聲敲露井。可無人、為向樓頭，試問塞鴻音信。爭忍。勾引愁緒，半掩金鋪，雨欺燈暈。家僮困臥，呼不應，自高枕。待催他、天際銀蟾飛上，喚取嫦娥細問。要乾坤，表裡光輝，照予醉飲。
如夢令
作者：趙崇嶓（宋）

日日酒圍花陣。畫閣紅樓相近。殘月醉歸來，長是雨羞雲困。低問。低問。獨自繡幃睡穩。
如夢令
作者：趙崇嶓（宋）

窗外燕嬌鶯妒。窗下夢魂無據。夢好卻頻驚，不到彩雲深處。無緒。無緒。紅重一簾花雨。
更漏子
作者：趙崇嶓（宋）

玉搔頭，金約臂。嬌重不勝殘醉。留粉黛，暈胭脂。淺寒生玉肌。待歸來，渾未準。疑殺那回書信。春又好，思無窮。捲簾花露濃。
謁金門
作者：趙崇嶓（宋）

春尚淺。江上柳梢風軟。銷盡玉梅春不管。冷香和夢遠。脈脈綠窗新怨。花勝無心重翦。簾押護香閒不卷。捲簾芳事遍。
謁金門
作者：趙崇嶓（宋）

春意洩。香重一枝梅雪。寒透玉壺冰暗結。玉奴情更劣。似語還羞奇絕。妒白憐紅時節。酒力未醒雙眼纈。一簾風弄月。
謁金門
作者：趙崇嶓（宋）

晴意早。簾外數聲啼鳥。有約不來春夢杳。瑣窗微弄曉。江上殘梅未掃。葉底芳桃紅小。天遠斷雲塵不到。過春還草草。
謁金門
作者：趙崇嶓（宋）

春意薄。江上晚來風惡。簾外海棠花半落。睡深渾未覺。夢想當年行樂。新恨暗添金鵲。寫就金箋無處託。去鴻天一角。
清平樂
作者：趙崇嶓（宋）

鶯歌蝶舞。池館春多處。滿架花雲留不住。散作一川香雨。相思夜夜情悰。青衫淚滿啼紅。料想故園桃李，也應怨月愁風。
清平樂
作者：趙崇嶓（宋）

妒紅欺綠。輕浪潮溫玉。鸞袖卷香金□□。嬌怯未消寒粟。錦衾初罷承歡。宿妝微褪香彎。醉眼乍松還困，斷雲猶繞巫山。
南柯子・南歌子
作者：趙崇嶓（宋）

絲髮風輕掠，酥胸冷不侵。揹人小立卸瑤簪。一縷柔情、系得幾人心。曲檻花方蓓，荷橋柳未陰。紅羞綠困不能禁。惱亂東風、無計等春深。
南柯子・南歌子
作者：趙崇嶓（宋）

掩笑輕抬袖，慵妝淺畫眉。嫩晴簾箔玉梅飛。門外寒輕、疏柳趁黃時。綰帶香羅結，交叉綠玉枝。看看又誤踏青期。倚遍欄干、心事只春知。
望海潮
作者：趙崇嶓（宋）

輕雲過雨，炎暉初減，樓臺片片餘霞。曲徑通幽，小闌斜護，水天薄暮人家。暝色趣歸鴉，竹風交立玉，清透窗紗。斷岸漣漪，亂萍芳葦繞煙沙。依稀畫艇蓮娃。掩鮫綃微沁，急槳咿啞。香霧霏微，冷光搖曳，婭紅深映低花。天際玉鉤斜。磯邊菱唱答，驚斷鳴蛙。滿棹白蘋歸去，幽興繞天涯。
沁園春
作者：趙崇嶓（宋）

紫陌芳塵，煙縷收寒，雨絲過雲。羨交陰桃葉，窗前曲檻，認巢燕子，柳底朱門。回首年時，霧鬟風袖，嫋嫋娉娉嬌上春。逢迎處，盡芳華繾綣，玉佩殷勤。誰知此際銷魂。漫隱約人前笑語溫。記掌中纖細，真成一夢，花時怨憶，應為雙文。載酒心情，教眉詩句，空悔風流曾誤人。憑誰去，待寄將恨事，兩處平分。
摸魚兒
作者：趙崇嶓（宋）

卷珠簾、幾番花信。輕寒猶自成陣。一年芳事如朝夢，容易綠深紅褪。寒食近。惟自有、斷腸垂柳禁春困。瑣窗深靜。悄疊損縷衣，凝塵暗掩，金斗熨清潤。章臺恨。準擬芳期未穩。舊遊細把重忖。鑑鸞釵鳳平分久，留取年時心印。誰與問。待試寫花箋，密寄教郎認。妒香憐粉。欲寫卻還羞，輕顰淺嘆，字字攬方寸。
過秦樓
作者：趙崇嶓（宋）

隱枕輕潮，拂塵疏雨，幽夢似真還斷。鶯雛燕婉，依約年時，花下試翻歌扇。憔悴鬢怯春寒，慢掠輕絲，柳風如箭。甚陽臺渺邈，行雲無準，楚天空遠。應喚覺、當日琴心，祗今詩思，惆悵客衣塵染。釵留股玉，襪襲鉤羅，荏苒膩寒香變。問訊多情，別後笑巧顰嬌，對誰長倩。但晚來江上，眼迷心想，越山兩點。
歸朝歡
作者：趙崇嶓（宋）

翠羽低飛簾半揭。寶簟牙床涼似雪。窗虛雲母澹無風，隔牆花動黃昏月。玉釵鸞墜發。盈盈白露侵羅襪。記逢迎，鴻驚燕婉，燈影弄明滅。蜀雨巫雲愁斷絕。羅帶同心留綰結。交枝紅豆雨中看，為君滴盡相思血。染衣香未歇。夜闌天淨魂飛越。正銷凝，一庭秋意，煙水浸空闊。
戀繡衾
作者：趙崇嶓（宋）

江煙如霧水滿汀。早梅花、偏佔淺清。倚翠竹、寒無力，想瀟湘、斜日暮雲。幾回夢斷陽春麵，問百花、猶隔幾塵。趁月夜、霜風峭，約綵鸞、同載玉笙。
蝶戀花
作者：趙崇嶓（宋）

一翦微寒禁翠袂。花下重開，舊燕添新壘。風旋落紅香幣地。海棠枝上鶯飛起。薄霧籠春天欲醉。碧草澄波，的的情如水。料想紅樓挑錦字。輕雲淡月人憔悴。
菩薩蠻
作者：趙崇嶓（宋）

桃花相向東風笑。桃花忍放東風老。細草碧如煙。薄寒輕暖天。折釵鸞作股。鏡裡參差舞。破碎玉連環。捲簾春睡殘。
金明池
作者：趙崇嶓（宋）

桂海雲蒸，瘴山霧暖，片雪何曾到地。羨長日、島仙清暑，自學得、剪冰裁□。把歲寒、五出工夫，別妝點薰風，盡成清致。盡虹雨翻晴，暮霞焦土，一種淒涼如洗。醞藉丰標渾無比。應似惜、瀟湘蕙疏蘭棄。縱未入、眾芳題品，終自倚、一涯風味。待等閒、留取遺芬，伴簷匐芳菲，薔薇清泚。看佩貫胡繩，心灰寶燎，到了未輸蘭蕙。
滿江紅
作者：方岳（宋）

說與梅花，且莫道、今年無雪。君不見、秋崖鬢底，莖莖騷屑。筆硯只催人老大，湖山不了詩愁絕。問笭箵、何事下磯來，拋雲月。重省起，西山芴。終負卻，東山屐。把草堂借與，鷺眠鷗歇。烏帽久閒蒼蘚石，青衫今作枯荷葉。笑人間、萬事竟何如，從吾拙。
滿江紅
作者：方岳（宋）

且問黃花，陶令後、幾番重九。應解笑、秋崖人老，不堪詩酒。宇宙一舟吾倦矣，山河兩戒天知否。倚西風、無奈劍花寒，虯龍吼。江欲釂，談天口。秋何負，持螯手。盡石鱗蕪沒，斷煙衰柳。故國山圍青玉案，何人印佩黃金斗。倘只消、江左管夷吾，終須有。
滿江紅
作者：方岳（宋）

蒼石橫筇，松風外、自調龜息。渾不記、東皋秋事，西湖春色。底處未嫌吾輩在，此心說與何人得。向海棠、爛醉過清明，酬佳節。君莫道，江鱸憶。吾自愛，山泉激。盡月明夜半，杜鵑聲急。人事略如春夢過，年光不啻驚弦發。怕醒來、失口問諸公，今何日。
水調歌頭
作者：方岳（宋）

左手紫螯蟹，右手綠螺杯。古今多少遺恨，俯仰已塵埃。不共青山一笑，不與黃花一醉，懷抱向誰開。舉酒屬吾子，此興正崔嵬。夜何其，秋老矣，盍歸來。試問先生歸否，茅屋欲生苔。窮則簞瓢陋巷，達則鼎彝清廟，吾意兩悠哉。寄語雪溪外，鷗鷺莫驚猜。
水調歌頭
作者：方岳（宋）

秋雨一何碧，山色倚晴空。江南江北愁思，分付酒螺紅。蘆葉蓬舟千重，菰菜蓴羹一夢，無語寄歸鴻。醉眼渺河洛，遺恨夕陽中。蘋洲外，山欲暝，斂眉峰。人間俯仰陳跡，嘆息兩仙翁。不見當時楊柳，只是從前煙雨，磨滅幾英雄。天地一孤嘯，匹馬又西風。
水調歌頭
作者：方岳（宋）

醉我一壺玉，了此十分秋。江濤還此，當日擊楫渡中流。問訊重陽煙雨，俯仰人間今古，此意渺滄洲。天地幾今夕，舉白與君浮。舊黃花，新白髮，笑重遊。滿船明月猶在，何日大刀頭。誰跨揚州鶴去，已怨故山猿老，借箸欲前籌。莫倚闌干北，天際是神州。
滿江紅
作者：方岳（宋）

甓社有明月，夜半吐光寒。淮南草木飛動，秀出鬥牛間。自有秦沙以後，試問少遊而下，誰捲入毫端。補袞仲山甫，冰雪照雲寰。霄漢近，繡衣去，錦衣還。江南且為梅醉，莫道歲將闌。三百六旬欲換，五百歲終才始，月月兩迴圈。酌彼金錯落，澆此碧琅絜。
水調歌頭
作者：方岳（宋）

明日又重午，攙借玉蒲香。勸金且盡杯酒，聽我試平章。時事艱難甚矣，人物眇然如此，騷意滿瀟湘。醉問屈原子，煙水正微茫。溯層巒，浮疊嶂，碧雲鄉。眼中猶有公在，吾意亦差強。胸次甲兵百萬，筆底天人三策，堪補舜衣裳。要及黑頭耳，霖雨趁梅黃。
水調歌頭
作者：方岳（宋）

剡曲一篷月，乘興到人間。蓬萊山在何處，鶴骨不禁寒。胸有云門禹穴，筆有禊亭晉帖，風露洗脾肝。秋入紫宸殿，磨玉寫琅玕。問何如，趨瑣闥，系狨鞍。江濤今已如此，可奈寸心丹。我宋與天無極，公壽如春難老，王氣自龍蟠。勳業付浯石，留與世人看。
水調歌頭
作者：方岳（宋）

宇宙一杯酒，暝色倚重湖。青山杳杳何處，煙水瀉愁予。別岸風濤噴薄，半夜魚龍悲嘯，能撼我詩無。李白醉不醒，喚起問何如。是耶非，天莽蒼，雪模糊。蒼顏白髮如此，空復笑今吾。寄語鷺朋鷗侶，好在風餐水宿，底處不煙蕪。吾亦從此逝，從我者誰歟。
沁園春
作者：方岳（宋）

盡為春愁，盡勸春歸，直恁恨深。況雨急黃昏，寒欺客路，月明夜半，人夢家林。店舍無煙，楚鄉寒食，一片花飛那可禁。小凝佇，黯紅蔫翠老，江樹陰陰。汀洲杜若誰尋。想朝鶴怨兮猿夜吟。甚連天芳草，悽迷離恨，拂簾香絮，撩亂深心。汝亦知乎，吾今倦矣，甕有餘春可共斟。歸來也，問淵明而後，誰是知音。
沁園春
作者：方岳（宋）

歲在永和，癸丑暮春，修禊蘭亭。有崇山峻嶺，茂林修竹，清流湍激，映帶山陰。曲水流觴，群賢畢至，是日風和天氣清。亦足以，供一觴一詠，暢敘幽情。悲夫一世之人。或放浪形骸遇所欣。雖快然自足，終期於盡，老之將至，後視猶今。隨事情遷，所之既倦，俯仰之間跡已陳。興懷也，將後之覽者，有感斯文。
沁園春
作者：方岳（宋）

鶯帶春來，鵑喚春歸，春總不知。恨楊花多事，杏花無賴，半隨殘夢，半惹晴絲。立盡碧雲，寒江欲暮，怕過清明燕子時。春且住，待新雛熟了，卻問行期。問春春竟何之。看紫態紅情難語離。想芳韶猶剩，牡丹知處，也須些個，付與荼縻。喚取娉婷，勸教春醉，不道五更花漏遲。愁一餉，笑車輪生角，早已天涯。
沁園春
作者：方岳（宋）

蠢彼鼪鼯，嗟爾何為，敢瞰長淮。遣詩書元帥，又勞指畫，神仙壽日，不放襟懷。略已三年，可曾一笑，天豈慳吾老子哉。諸人者，且攜將雅頌，留待磨崖。我姑酌彼金罍。便小醉、寧辭鸚鵡杯。問今何時也，子其休矣，有如此酒，奚取吾儕。帝曰不然，政須卿輩，作我長城惟汝諧。凝望處，見紅塵飛騎，捷羽東來。
沁園春
作者：方岳（宋）

有美人兮，鐵石心腸，寄春一枝。喜蘚生龍甲，那因雪瘦，月橫鶴膝，不受寒欺。雲臥空山，夢迴孤驛，生怕渠嗔未敢詩。江頭路，問銷魂幾許，索笑何時。賦成字字明珠。君莫倚、家風舊解題。嘆水曹安在，飄然欲去，逋仙已矣，其與誰歸。煙雨愁予，江山老我，畢竟歲寒然後知。微酸在，盡危譙斜倚，殘角孤吹。
沁園春
作者：方岳（宋）

把酒問花，繭栗梢頭，春今幾何。笑身居近侍，階翻萬玉，面丐菩薩，髻擁千螺。一一牙籤，英英碧字，佔定花間甲乙科。歸來也，傍紫薇吟處，揉作陽和。祗今花事無多。看幾許風煙付與他。待圍將翡翠，怕蜂粘粉，織成雲錦，遣鳳銜梭。誰翦並刀，贈之燕玉，莫負雙娥嬌溜波。花應道，盡花強人面，底用能歌。
沁園春
作者：方岳（宋）

子盍規夫，商丘之木，有樗不才。縱斧斤睥睨，何妨雪立，風煙傲兀，怎問春回。老子似之，倦遊久矣，歸曬漁蓑羹芋魁。村鋤外，聞韭今有子，芥已生臺。天於我輩悠哉。縱作賦問天天亦猜。且醉無何有，酒徒陶陸，與二三子，詩友陳雷。正爾眠雲，阿誰敲月，不是我曹不肯來。君且住，怕口生荊棘，胸有塵埃。
望江南・憶江南
作者：方岳（宋）

梅欲老，撐月過南徐。家口縱多難減鶴，路程不遠易攜書。只是廢春鋤。霜滿袖，茶灶借僧廬。湖海甚豪今倦矣，丘山雖壽竟何如。一笑薦冰蔬。
蝶戀花
作者：方岳（宋）

雁落寒沙秋惻惻。明月蘆花，共是江南客。騎鶴樓高邊羽急。柔情不盡淮山碧。世路只催雙鬢白。菰菜蓴羹，正自憐人憶。歸夢不知江水隔。煙帆飛過平如席。
蝶戀花
作者：方岳（宋）

山抹修眉橫綠淨。浦漵生寒，立盡梧桐影。香灺未消簾幕靜。醉紅如洗風吹醒。一夜秋聲連玉井。夢落孤篷，已盡山陰興。戍角淒涼清漏永。江南煙雨何堪省。
蝶戀花
作者：方岳（宋）

秋水涵空如鏡淨。滿鏡清寒，倒碧搖山影。藥戶誰抨圓玉靜。碧紗人怯黃昏醒。叢桂小山寒井井。喚起江南，一葉蓴鱸興。先自新愁愁夜永。不堪宋□重提省。
木蘭花慢
作者：方岳（宋）

慨晴江渺渺，乘風下、倚滄浪。問許大乾坤，金焦兩點，曾幾興亡。平章古人安在，但青山、煙水共微茫。不道鷺嘲鷗笑，歸來鬢已蒼蒼。垂楊。舞盡斜陽。雙燕語、盡渠忙。黯柔情不管，花深傳漏，羽急飛觴。思量人間如夢，放半分、佯醉半佯狂。明日海棠猶舊，春風未老秋娘。
如夢令
作者：方岳（宋）

知是誰家燕子。直恁惺鬆言語。深入繡簾來，無奈落花飛絮。春去。春去。且道干卿何事。
如夢令
作者：方岳（宋）

雨洗海棠如雪。又是清明時節。燕子幾時來，只了為花愁絕。愁絕。愁絕。枉與春風分說。
賀新涼・賀新郎
作者：方岳（宋）

霜月寒如洗。問梅花、經年何事，尚迷煙水。夢著翠霞尋好句，新雪闌干獨倚。見竹外、一枝橫蕊。已佔百花頭上了，料詩情、不但江山耳。春已逗，有佳思。一香吹動人間世。奈何地、叢篁低碧，巧相虧蔽。儘讓春風凡草木，便做雲根石底。但留取、微酸滋味。除卻林逋無人識，算歲寒、只是天知己。休弄玉，怨遲暮。